Izvor: N1

Portparol Ministarstva odbrane Jovan Krivokapić kaže da vojna obaveza traje do 65. godine, a da je plan Vojske Srbije da pripadnike rezervnog sastava poziva na vežbe jednom u pet godina. Pozivi za vojne vežbe nemaju veze sa bezbednosnom situacijom zemlje ili migrantskom krizom, to je redovna praksa, pojasnio je Krivokapić za N1.

Pozivi za vojne vežbe stigli su proteklih dana na adrese većeg broja stanovnika Novog Beograda, pa su se građani ovog dela prestonice uznemirili, ne znajući koji je povod za ovakvu vrstu obuke.

U pozivu se navodi da će vežba trajati 15 dana, a za one koji se ne odazovu zaprećena je kazna od 10.000 do 50.000 dinara ili tri meseca zatvora.

Krivokapić naglašava da nije u pitanju nikakva novina, i da se radi o praksi koja je na ovim prostorima uvedena posle Drugog svetskog rata.

U skladu sa Zakonom o vojnoj i materijalnoj obavezi ovakve vežbe se u Srbiji praktikuju od 2009. godine (na ovaj način), u drugim oblicima i ranije, kazao je. "Nemaju veze sa bezbednosnom situacijom i aktuelnom migrantskom krizom (kako se spekuliše u pojedinim medijima), to je redovna praksa", dodao je.

Stekli su se određeni uslovi "da možemo i aktivnije da vršimo tu obuku rezervnog sastava", kaže Krivokapić, dodajući da takvu praksu imaju i druge evropske zemlje.

"Ljudi koji su služili dobrovoljni vojni rok s oružjem, ii prethodno redovan vojni rok sa oružjem, automatski se prevode u rezervni sastav Vojske Srbije. Ali, bez obzira da li su služili vojni rok s oružjem ili ne, ili civilno služili, oni se kada napune 30 godina prevode u rezervni sastav VS", navodi.

Ljudi koji su služili sa oružjem pozivaju se na obuku koja može da traje jedan do tri dana, ili u posebnim slučajevima do 15, rekao je.

Trenutno je oko 500 pripadnika rezervnog sastava koji se obučavaju na vojnim poligonima VS, kaže. Kako je objasnio, radi se o ljudima koji imaju završenu srednju stručnu spremu i za koje je procenjeno da u slučaju ratnog ili vanrednog stanja mogu da budu u ulozi podoficira. "I oni se upućuju na podoficirski kurs koji traje 15 dana".

Ukoliko su u stalnom radnom odnosu, sve vreme će im biti plaćeno, poslodavac je u obavezi da im isplati punu platu, što mu kasnije iz Ministarstva odbrane refundiraju, kaže Krivokapić. On dodaje da se njima plaćaju svi prateći troškovi - putni, zdravstveno osiguranje, smeštaj i hrana se podrazumevaju.

Iako je obustavljena obaveza služenja vojnog roka 2011, Krivokapić kaže da nisu obustavljene i sve obaveze koje imaju građani prema odbrani Republike Srbije.

Svi vojni obveznici su muškarci koji napune 18 godina, tada se uvode u vojnu evidenciju - i tom priliko se izjašnjavaju da li žele da služe vojni rok ili ne. Ukoliko služe vojni rok s oružjem, automatski se prevode u rezervni sastav, dodaje. "Ukoliko ne žele da služe vojni rok pod oružjem, kada napune 30 godina, iz MO oni dobijaju obaveštenje da su prevedi u rezervni sastav. Oni kasnije mogu da se upućuju na vežbe u okviru ratnih jedinica ili u okviru jedinica civilne zaštite", pojašnjava i dodaje da su za to pitani.

Poziv se dostavlja, kako kaže, 30 dana pre datuma javljanja na zakazane vežbe, i ukoliko vojni obveznik nije u mogućnosti da se pojavi na vežbi, u roku od osam dana potrebno je da dostavi opravdanje, kaže Krivokapić.

Navodi da su razni slučajevi predviđeni zakonom kada ne mora na vežbe rezervnog sastava - ako je u pitanju lice koje jedino izdržava porodicu čija će egzistencija biti ugrožena u tom periodu, ako su sportisti koji se pripremaju za evropska i svetska prvenstva, takmičenja, ako se radi o učesnicima važnih naučnih, umetničkih, stručnih konferencija...

Rezervni sastav VS se priprema za različite situacije, podsetiću vas na poplave, mi smo imali pripremljene i rezervne jedinice, i to je jedna od mogućih primena i angažovanja naših građana, dodaje Krivokapić.

"Prema planovima VS, jednom u pet godina predviđeno je da svaki pripadnik rezervnog sastava koji ima ratni raspored bude angažovan da obnovi svoja znanja, da realizuje gađanje iz ličnog naoružanja ili da eventualno obavi različitu obuku", navodi.

Kako ističe, postoje ne samo rezervni vojnici već i rezervni podoficiri i oficiri, i samim tim postoji više tipova vežbi.

"Vojna obaveza traje do 65 godine i dotle su svi u rezervnom sastavu", zaključio je portparol Ministarstva odbrane Jovan Krivokapić.

Celo gostovanje u Danu uživo pogledajte u videu: